Document ID: 32006D0596

ΑΠΌΦΑΣΗ ΤΗΣ ΕΠΙΤΡΟΠΉΣ
της 4ης Αυγούστου 2006
για την κατάρτιση του καταλόγου των κρατών μελών που είναι επιλέξιμα για χρηματοδότηση από το Ταμείο Συνοχής για την περίοδο 2007-2013
[κοινοποιηθείσα υπό τον αριθμό Ε(2006) 3479]
(2006/596/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1083/2006 του Συμβουλίου, της 11ης Ιουλίου 2006, περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και την κατάργηση του κανονισμού (ΕΚ) αριθ. 1260/1999 (1), και ιδίως το άρθρο 5 παράγραφος 3 και το άρθρο 8 παράγραφος 4,
Εκτιμώντας τα ακόλουθα:
(1)
Δυνάμει του άρθρου 1 παράγραφος 1 του κανονισμού (ΕΚ) αριθ. 1083/2006 για την ίδρυση Ταμείου Συνοχής, το Ταμείο Συνοχής συμβάλλει στην ενίσχυση της οικονομικής και κοινωνικής συνοχής της Κοινότητας με προοπτική την προώθηση της βιώσιμης ανάπτυξης.
(2)
Δυνάμει του άρθρου 5 παράγραφος 2 του κανονισμού (ΕΚ) αριθ. 1083/2006, τα κράτη μέλη που είναι επιλέξιμα για χρηματοδότηση από το Ταμείο Συνοχής έχουν κατά κεφαλήν ακαθάριστο εγχώριο προϊόν (ΑΕγχΠ), μετρούμενο σε ισοτιμίες αγοραστικής δύναμης και υπολογιζόμενο με βάση τα κοινοτικά στοιχεία για την περίοδο 2001-2003, μικρότερο του 90 % του μέσου ΑΕγχΠ της ΕΕ 25.
(3)
Δυνάμει του άρθρου 8 παράγραφος 3 του κανονισμού (ΕΚ) αριθ. 1083/2006, τα κράτη μέλη που είναι επιλέξιμα για χρηματοδότηση από το Ταμείο Συνοχής κατά το 2006 και τα οποία θα εξακολουθούσαν να είναι επιλέξιμα εάν το όριο επιλεξιμότητας παρέμενε στο 90 % του μέσου ΑΕγχΠ της ΕΕ 15, αλλά τα οποία παύουν να είναι επιλέξιμα γιατί το ονομαστικό κατά κεφαλήν επίπεδο του ΑΕγχΠ τους θα υπερβεί το 90 % του μέσου ΑΕγχΠ της ΕΕ 25, μετρούμενο και υπολογιζόμενο σύμφωνα με το προαναφερθέν άρθρο 5 παράγραφος 2 του εν λόγω κανονισμού, είναι επίσης επιλέξιμα, σε μεταβατική και ειδική βάση, για χρηματοδότηση από το Ταμείο Συνοχής.
(4)
Είναι αναγκαίο να καταρτιστούν αναλόγως οι κατάλογοι των επιλέξιμων κρατών μελών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη που είναι επιλέξιμα για χρηματοδότηση από το Ταμείο Συνοχής την 1η Ιανουαρίου 2007 απαριθμούνται στο παράρτημα I.
Άρθρο 2
Τα κράτη μέλη που είναι επιλέξιμα για χρηματοδότηση από το Ταμείο Συνοχής σε μεταβατική και ειδική βάση, όπως αναφέρεται στο άρθρο 8 παράγραφος 3 του κανονισμού (ΕΚ) αριθ. 1083/2006, απαριθμούνται στο παράρτημα II.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 4 Αυγούστου 2006.

Labels: 15
5